Kadúc, Miroslav, poslanec NR SR (2014-06-27):
Ďakujem pekne, pán predsedajúci. Vážené kolegyne a kolegovia, dovoľte mi v tejto komornej atmosfére opäť predložiť návrh zákona, vlastne ktorý sme tu mali už na predchádzajúcej schôdzi a ktorý sa týka regulácie hazardu a o zásade pomoci tým slabším, keď si nevedia pomôcť sami. Hazard na Slovensku ničí životy mnohých ľudí, a čo je horšie, aj život ich rodín a ich detí. Je podľa nás ako predkladateľov zvrátené, ak my všetci, ktorí sa skladáme na pomoc tým slabším, najchudobnejším a podporujeme ich vo vyplácaním sociálnych dávok, oni tieto sociálne dávky napchajú do hracích automatov. Toto je naozaj nešťastné a to slovo zvrátené sa celkom hodí. Nepovažujeme takýto stav ani za správny, ani za morálny a z toho dôvodu sme pripravili zákon, ktorý bráni poberateľom sociálnych dávok utrácať ich na hazard. Ukladá prevádzkovateľovi herne overiť si na základe občianskeho preukazu, či hráč nie je v databáze poberateľov dávok. Táto databáza už existuje, je pravda, že nie je centralizovaná, že ju treba pospájať, ale myslím, že toto je iba technické riešenie, ktoré by nemalo byť prekážkou pri prijatí tohto zákona. Ak osoba, ktorá vstúpi do herne, je evidovaná ako poberateľ sociálnych dávok alebo dávok v hmotnej núdzi, nebude môcť hrať s automatom. Nebude môcť tieto peniaze, ktoré má od štátu, minúť. A to sa rovnako týka aj osôb, ktoré majú dlh voči štátu na dani, prípadne na cle. A v prípade, ak mu prevádzkovateľ dovolí hrať, v tomto prípade nastane to, že prevádzkovateľ môže dostať pokutu, pomerne mastnú pokutu, ktorá už teraz je zavedená, len my tam pridávame ďalšiu povinnosť. Alebo osoba, ktorá prehrá peniaze, môže za istých podmienok žiadať tieto prehraté peniaze späť. Táto úprava je, funguje tuto hneď za Dunajom v Rakúsku, funguje pomerne efektívne a spôsobuje, alebo táto samoregulácia spôsobí, že tí prevádzkovatelia naozaj budú obozretní a nebudú umožňovať hrať ľuďom, ktorí do herne nepatria a ktorí prehrávajú peniaze, ktoré majú ísť, majú ísť štátu alebo ktoré patria vlastne nám všetkým. My vieme o tom, že sa stretneme s nevôľou herní, a teda prevádzkovateľov, a v tomto zmysle bola aj reakcia od Asociácie, myslím, že výherných automatov, výherných a nevýherných automatov, kde však neboli zásadné výtky. A za výtku určite nepovažujem to, ak niekto povie, že však toto už funguje. Áno, možnože to funguje tu na západnom Slovensku, ale nefunguje to v osadách, nefunguje to v tých, nefunguje to v obciach na východnom a strednom Slovensku, kde, žiaľ, niektorí krčmári si takto podľa môjho názoru nemorálne privyrábajú na ľuďoch, ktorí sú v hmotnej núdzi. Ktorí nemajú čo v tej herni robiť. Okrem tejto pomerne jednoduchej povinnosti, a zase celkom efektívnej, zavádzame aj to, o čom sa tu už dlho hovorí, to je centrálny register exekúcií, ktorý je súčasťou tohto zákona a je nevyhnutný, alebo musí byť prijatý, aby bol tento zákon uplatniteľný v praxi. A taký bočný efekt tohto je, že ten centrálny register spôsobí aj zvýšenú ochranu spotrebiteľa, a to tým, že nebudú narastať trovy konania, exekučné trovy konania. Pretože v prípade, ak je osoba, teda alebo povinný exekvovaný, exekútor zistí, že na túto osobu je vedených niekoľko exekúcií, túto osobu nebude mať záujem exekvovať, pretože vie, že od tejto osoby nič nevymôže, že, ako som povedal, druhou časťou je aj zavedenie takéhoto registra. Ja dúfam, že tento zákon bude mať podporu, pretože ak si dobre pamätám, pani poslankyňa Vaľová mala na poslednej schôdzi, ja som rád, že reagovala, jednu výtku, a to bol rozpor so zákonom o ochrane osobných údajov. Ja dúfam, že som jej tento rozpor vysvetlil, a podľa jej slov ten zákon je hodný podpory. Mrzí ma, že tu teraz nie je, ale dúfam, že to svojim kolegom, teda jednej pani kolegyni, ktorá tu sedí a čomu sa teším, pani bývalá ministerka, že teda bude mať tento zákon podporu. Ja by som zaňho bol rád, pretože nie je to, nejde ani o populistickú agendu, ide naozaj o pomoc a ochranu tých slabších. Ďakujem pekne.